Author: Ing. Ľubica Kašíková
Last saved by: spano

Informácia
o priebehu a výsledkoch 32. zasadnutia Konferencie 
Organizácie Spojených národov pre výživu a poľnohospodárstvo – FAO 

Na 32. zasadnutí Konferencie FAO v Ríme, Talianskej republike, 29. november – 10. december 2003 sa zúčastnili delegácie zo 168 členských štátov FAO a členská organizácia FAO – Európske spoločenstvo, 4 delegácie krajín so štatútom pozorovateľa a zástupcovia medzinárodných vládnych a mimovládnych organizácií. 
	V zmysle uznesenia vlády SR č. 1101 z 19. novembra 2003 k návrhu účasti delegácie SR na 32. zasadnutí Konferencie Organizácie Spojených národov pre výživu a poľnohospodárstvo – FAO sa zúčastnila sedemčlenná delegácia Slovenskej republiky (ďalej v texte SR). Delegáciu SR viedol minister pôdohospodárstva SR Zsolt Simon. 
	Na 32. Konferencii FAO sa uskutočnilo 16 plenárnych zasadnutí. Členovia delegácie pracovali v I. Komisii, ktorá mala 10 stretnutí a v II. Komisii, ktorá mala 14 stretnutí. Obidve komisie prijali správy, ktoré schvaľovali v rámci procedúry prijatia v regionálnej skupine pre Európu a v plenárnom zasadnutí. Ďalej práca delegácie SR sa orientovala na činnosť v Koordinačnom výbore Rady EÚ pre FAO – COORD FAO, ktorý navrhol pozičné stanoviská za EÚ. Konferencia prijala tiež vyjadrenie o kompetenciách a volebných právach Európskeho spoločenstva (EC) a členských štátov (MS) na základe dokumentu C2003/INF/16. 
	Na základe zásadného stanoviska a zhody medzi súčasnými členskými štátmi EÚ, Európskou komisiou a novými pristupujúcimi členskými štátmi do EÚ zo zasadnutia COORD FAO v Bruseli, 7. novembra 2003 za účasti SR sa akceptovalo, že na 32. Konferencii za toto zoskupenie sa prezentovali spoločné stanoviská, pripomienky a názory. 
	Postoje a návrhy SR smerujúce k Programu a rozpočtu FAO, postupu implementácie Svetového potravinového summitu, tvorbe nových pravidiel v geografickom rozdelení pracovných postov, úprava záverečných správ a výsledkov regionálnych negociácií boli zapracované a akceptované vo finálnych vystúpeniach Európskeho spoločenstva, ktorého hovorcom bola predsedajúca krajina – Talianska republika. Vo väčšine prípadov došlo k zhode zo stanovísk EÚ (15 štátov + 10 štátov, resp. 9 prítomných) aj s ďalšími regiónmi v rámci prijatia záverečnej správy z konferencie. Delegáciu Európskeho spoločenstva viedol Franz Fischler, člen Komisie Európskych spoločenstiev, zodpovedný za poľnohospodárstvo, rozvoj vidieka a rybárstvo. 
	Za predsedu 32. zasadnutia Konferencie bol menovaný Radou navrhnutý kandidát Jim Sutton, minister poľnohospodárstva Nového Zélandu. Za podpredsedov konferencie boli zvolení zástupcovia Švédskeho kráľovstva, Mozambiku a Guatemaly. 
	Za významnú udalosť v rámci konferencie sa považovalo prijatie Ukrajiny a ďalších troch nových členských štátov do FAO Spolkového štátu Mikronézie, Demokratickej republiky Timoru a Tuvalu a tým celkový počet členov organizácie sa zvýšil na 188. V tejto súvislosti členovia delegácie SR sa zúčastnili slávnostného ceremoniálu uvedenia medzi členské krajiny a zavesenia národných zástav.
	Boli menovaní zástupcovia Všeobecného výboru (Austrália, Čínska ľudová republika, Kostarika, Eritrea, Helénska republika, Sudán, Spojené štáty americké) a Akreditačného výboru (Arménsko, Bangladéš, Kanada, El Salvador, Helénska republika, Nový Zéland, Slovinsko, Sudán, Uganda). 
	Ďalej sa uskutočnilo doplnenie a schválenie účasti pozorovateľov – Ruská federácia, Bielorusko, Svätá Stolica a Rád maltézskych rytierov a vyjadril sa súhlas s pozvaním Organizácie pre oslobodenie Palestíny. 
	Do programu bolo zahrnuté aj udeľovanie cien za roky 2002-2003. Ocenenie B.R. Sen Awardsa získali vedecko-výskumní pracovníci p. Narendra Suraj Tunvar (Indická republika) a pán James Wiliam Events (Holandské kráľovstvo), ocenenie A. H. Boema spoločne získali pán Marcelo Camellas (Brazílska republika) a pán David Brough (Spojené kráľovstvo Veľkej Británie a Severného Írska), ocenenie Edouarda Saouma (bývalého generálneho riaditeľa FAO) bolo udelené Oblastnej stanici na ochranu rastlín, Chengolu Čínska ľudová republika a Nikaragujskému inštitútu pre ženy. Medailu Margarity Lizárragovej udelili Medzinárodnému kolektívu za podporu pracujúcich v rybárstve v Indii. 

	V rámci ústavno-právnych záležitostí (16. bod programu konferencie) bolo prerokované zloženie a zastupovanie jednotlivých regiónov v Programovom výbore a Finančnom výbore. Konferencia prijala samostatnú rezolúciu (v prvej fáze voľba 7 členov z regiónu Afriky, Ázie a Pacifiku, Blízkeho východu, Latinskej Ameriky a Karibskej oblasti a v druhej fáze by mali byť zvolení členovia z regiónu Európy, Severenej Ameriky a Juhozápadného Pacifiku., čo znamená zmenu Všeobecných pravidiel Organizácie a doplnku v pravidle XXXVII paragraf 3. 
	
	Na treťom plenárnom zasadnutí vystúpil s úvodným prejavom J.E. Jacques Diouf, generálny riaditeľ FAO. Svoj prejav adresoval v duchu apelovania na prijaté záväzky zo Svetových potravinových summitov v Ríme z roku 1996 a 2002. 
	V tejto súvislosti analyzoval činnosť FAO a zameral sa na zásadné oblasti vo svetovej stratégii a súvislosti populačného vývoja: 
-	stav potravinovej nedostatočnosti vo svete – hodnotil klady z práce svetového spoločenstva a to, že v 19 rozvojových krajinách došlo k poklesu hladujúcich o 80 miliónov. Napriek tomuto pokroku za zarážajúce a mobilizujúce pre členov FAO označil stav podvýživených vo svete (údaje z rokov 1999-2001) 842 miliónov podvýživených vo svete z toho: 
o	 798 miliónov podvýživených v rozvojových krajinách
o	 34 miliónov podvýživených v transformujúcich sa krajinách
o	 11 miliónov podvýživených v rozvinutých krajinách
-	stav produkcie v poľnohospodárstve a potravinárstve hodnotil z pohľadu vplyvu hlavných svetových komodít. Zameral sa na úlohy FAO vo vzťahu k OECD (krajiny – väčšinou silne dotované poľnohospodárstvo) a negociácie Svetovej obchodnej organizácie (WTO)
-	osobitne sa orientoval na živočíšnu výrobu, rybárstvo
-	lesníctvo hodnotil z postavenia FAO ako vedúcej medzinárodnej organizácie v partnerskej medzinárodnej a strategickej práci 
-	z pohľadu mandátu FAO a príspevku na redukciu chudoby vo svete

V ďalšej časti prejavu sa zameral na vážne krízové a pohotovostné situácie vo svete a úlohy FAO, ktoré plní v budovaní systému skorého varovania, informačného systému, priamych operáciách vo vojnových krízach a živelných pohromách (zmienil sa o účasti aj v Irackej republike) podpora prostredníctvom technických projektov, potravinovej pomoci (Spoločný program OSN/FAO – Svetový potravinový program), cezhraničných medzinárodných programoch na ochranu zdravia ľudí, zvierat a rastlín.
	V analýze záverov dosiahnutého pokroku Svetových potravinových summitov vyzdvihol spoluprácu v technických projektoch a trvalé úsilie o spoluprácu so sponzormi, ale zdôraznil aj potrebu politickej vôle. Za dôležité považuje tiež, aby členské krajiny FAO ustanovili legislatívnu základňu na aplikáciu pripravovaných smerníc na realizáciu práva človeka na primerané potraviny – ako strategickú, politickú úlohu. Ďalej sa zameral na oblasti pôsobenia Organizácie a to podpora vzdelávania, politická a reformujúca úloha, účasť FAO na modernizačnom procese v systéme OSN (decentralizácia, modernizácia pôsobenia, priestorové a iné podmienky). Poďakoval sa členským krajinám za projekty a memorandá podporujúce modernizačný proces FAO. Táto pripomienka sa týkala aj Slovenskej republiky, nakoľko počas 31. Konferencie FAO 2. novembra 2001 bolo inaugurované Slovenské stredisko v ústredí FAO v Ríme za účasti J.E. Rudolfa Schustera, prezidenta SR a GR FAO Jacquesa Dioufa. V rokoch 2001-2003 bol vypracovaný spoločný program medzi SR a FAO na jeho využitie s hlavným zameraním ako súčasť sekretariátov a informačno-komunikačné centrum pre delegátov z celého sveta na konferenciách a ďalších medzinárodných podujatiach FAO, ďalších organizácií v systéme OSN a medzinárodných organizácií sídliacich v Ríme, ale tiež pre školenie mladých odborníkov najmä z rozvojových krajín v problematike WAICENTu (Svetového informačného centra pre poľnohospodárstvo). 
	V záverečnej fáze prejavu generálny riaditeľ sa zameral na program Konferencie a pripravený návrh Programu a rozpočtu na roky 2003-2004 (vrátane porovnaní ročného návrhu rozpočtu s OSN, ILO, UNESCO, WHO a ďalšími organizáciami) v nadväznosti na schválenie optimálneho variantu rozpočtového scenára. 
	Naznačil hlavné úlohy a šance FAO v budúcnosti:
-	mandát FAO – právo na potraviny – potraviny pre všetkých – neustály boj s negatívnou prioritou sveta, akou je hlad a podvýživa
-	ochrana biodiverzity a prírodných zdrojov
-	podpora krajín pri stabilizácii a náraste poľnohospodárskej produkcie
-	venovanie pozornosti FAO vzťahom medzi nárastom výroby a životným prostredím 
-	posilnenie spotreby potravín v nadväznosti na globalizačné tendencie v obchode
-	bezpečnosť a kvalita potravín
-	ochrana spotrebiteľa na svetovej, regionálnej a národnej úrovni
-	stratégia a prevencia v ochrane vidieckeho obyvateľstva pred infekciou, chorobami pochádzajúcich z potravín a devastácie vidieckeho sektora vo vybraných regiónoch (napr. Afrika) v dôsledku HIV/AIDS
-	trvalo udržateľný poľnohospodársky a vidiecky rozvoj
-	svetová potravinová bezpečnosť, samostatná orientácia na potravinovú bezpečnosť v oblasti podhorských ekosystémov (ako možný problém identifikovalo aj Svetový summit o trvalo udržateľnom rozvoji v r. 2002 – v týchto vidieckych oblastiach žije okolo 245 miliónov ľudí)
-	medzinárodné partnerstvo a inštitucionálne možnosti FAO – spoločná práca v Medzinárodnej aliancii proti hladu 
-	zodpovednosť FAO za koordináciu aktivít Medzinárodného roka pre ryžu v roku 2004 – komodita – potravina pre polovicu svetovej populácie, kľúčová úloha v boji proti hladu a nedostatku potravín 

Plenárne zasadnutie pokračovalo informáciami a prijatím procedurálnych otázok a medzispráv ustanovených výborov. 
Bola zahájená všeobecná rozprava vedúcich delegácií, ktorí sa orientovali najmä na analýzu pôsobenia, aktivít členskej krajiny FAO, návrhy a orientáciu stratégie v Programe, na rozpočtové otázky, medzinárodné partnerstvá organizácie, na proces liberalizácie obchodu s agropotravinárskymi komoditami, na otvorené výsledky rokovaní z Ministerskej konferencie WTO z Cancúnu, na orientáciu a pripravenosť v rozvojovej pomoci (programovej a projektovej štruktúry FAO) z pozície rozvinutých krajín, mobilizáciu a zapojenie širokých vrstiev obyvateľstva, vládneho a mimovládneho sektora do celosvetového úsilia bojovať proti hladu a podvýžive. Odzneli pozitívne aj negatívne názory k pokroku v implementácii záväzkov Akčného plánu Svetového potravinového summitu a hodnotiaceho summitu po piatich rokoch so všeobecným spoločným konštatovaním, že stále je to málo, čo svetové spoločenstvo urobilo a plánuje urobiť na odstránenie hladu, podvýživy a chudoby. 
Súčasne s plenárnym zasadnutím prebiehala práca na analyzovanie, pripomienkovanie, doplnenie opatrení a úloh navrhovaných členskými krajinami pre ústredie (sekretariát) FAO v I. Komisii za účasti zástupcov z delegácie SR, ktorá sa orientovala na:
-	Svetový potravinový summit, návrhy a opatrenia, ktoré posilňujú činnosť Výboru pre svetovú potravinovú bezpečnosť
Na základe výsledkov a prijatých záverov zo 124. Rady FAO a 125. Rady FAO je schválená nová forma pre spracovanie Národných hodnotiacich správ k Svetovému potravinovému summitu
-	Prijatie a schválenie výročnej správy Svetového potravinového programu
-	Návrh a analýza vybraných úloh trvalo udržateľného rozvoja v oblasti výživy a poľnohospodárstva, úloha žien, analýza a iniciácia nových celosvetových právnych aktov a zmlúv (CA, ochrana biodiverzity,  normotvorba a pod.)

II. Komisia za účasti zástupcov z delegácie SR orientovala svoju činnosť počas celej Konferencie najmä na:
-	Hodnotenie činnosti organizácie v roku 2003
-	Program práce a rozpočtu generálneho riaditeľa FAO na roky 2004-2005
-	Výsledky z hodnotenia vybraných programových prvkov FAO za roky 2002-2003 na prípravu a definitívne dopracovanie rezolúcií smerujúcich k vyššej efektivite a úsporám v rozpočte – využívanie EUR a členské poplatky, možnosť použitia EUR a USD – prijatá rezolúcia, tzv. rezolúcia „Split Assessment“
-	na rozbor a spresnenie ústavných a legislatívnych otázok v činnosti FAO (posilnenie demografického princípu v obsadzovaní pracovných pozícií vo FAO a spoločných programoch
-	dĺžka a početnosť obdobia funkcie generálneho riaditeľa 
-	strednodobé perspektívy Plánu FAO a ďalšie

Na štvrtom plenárnom zasadnutí vystúpil s prejavom vedúci delegácie SR Zsolt Simon, minister pôdohospodárstva SR, dňa 1. decembra 2003. Vystúpenie bolo zamerané na analyzovanie situácie v spolupráci FAO so Slovenskou republikou a s dôrazom na posilnenie všetkých medzinárodných väzieb a partnerstiev v prospech dostupnosti k bezpečným a kvalitným potravinám. Vo vystúpení bola charakterizovaná podpora k zameraniu Programu FAO v dvojročnom horizonte najmä na:
-	podporu partnerských vzťahov s mimovládnymi organizáciami
-	pokračovaní v strategických, štatistických dokumentov, výhľadov o stave výživy a poľnohospodárstva, budovanie varovného systému pred nebezpečenstvami
-	širšiu implementáciu záverov z celosvetových a regionálnych fór, konferencií v oblasti bezpečnosti a kvality potravín, aktívnu činnosť Sekretariátu Codex Alimentarius a budovaní celosvetovej informačnej základne v biobezpečnosti
-	využitie výsledkov celosvetovej siete vedecko-výskumnej základne v prospech riešenia dostatku potravín a ochranu genetických zdrojov pre výživu a poľnohospodárstvo

V závere vystúpenia bolo odporúčané, aby diskusia delegátov 32. Konferencie FAO v závažnej a pre existenciu FAO a reálneho naplnenia aktivít členských štátov v najvýznamnejšej otázke sa priklonilo k takému scenáru, ktorý zabezpečí realizáciu plánovaných hlavných kapitol a programov FAO v dvojročnom období a vytvorí zdroje nevyhnutné pre celé medzinárodné spoločenstvo v boji s hladom a podvýživou na Zemi. 
Pokračujúca všeobecná rozprava na zasadnutí – celkovo vystúpilo 116 vedúcich delegácií (vo väčšine prípadov ministri zodpovední za poľnohospodárstvo alebo ministri rozvoja) členských krajín FAO, vedúci delegácie členskej organizácie Európskeho spoločenstva, vedúci delegácií pozorovateľov, vládnych medzinárodných organizácií a mimovládnych organizácií. 
Pozornosť v týchto vystúpeniach sa sústreďovala na posilnenie úloh medzinárodného spoločenstva a na národnej úrovni implementácie záverov Svetového potravinového summitu, na potrebu technickej pomoci a spolupráce pre rozvojové krajiny, ale aj pre strednú a východnú Európu, otázky budovania kapacít a investovania na budovanie domácej agropotravinárskej produkcie, potrebu tvorby celosvetových smerníc, noriem, zmlúv a právnych aktov v Programe FAO regionálne a celosvetové problémy súvisiace s ochoreniami z potravín, vzťah medzi civilizačnými chorobami a inými ochoreniami (HIV-AIDS) z pozície regionálnej pracovnej sily v sektore poľnohospodárstva, lesníctva, liberalizačné tendencie v medzinárodnom obchode a súvisiace komoditné problémy, rozvojová podpora, rámcové pravidlá pre potravinovú pomoc, úloha Aliancie proti hladu a politickej vôle a pod. 
Prvýkrát v histórii FAO a generálnych konferencií FAO a konferencií FAO sa uskutočnili tri diskusie okolo okrúhleho stola vedúcich delegácií členských krajín a členskej organizácie ES (resp. stanovených zástupcov a za účasti národného poradného tímu).
I. okrúhly stôl – 1. decembra 2003 sa uskutočnil na tému „Úloha vody a infraštruktúry v zaistení trvalo udržateľnej bezpečnosti“. Diskusie sa zúčastnilo 48 členských štátov FAO z regiónov Afriky, Latinskej Ameriky a Karibskej oblasti, Ázie. Európky región bol reprezentovaný Fínskou republikou, Holandským kráľovstvom, Rakúskou republikou a Cyperskou republikou. 
II. okrúhly stôl sa uskutočnil 2. decembra 2003 na tému „Rozvoj v rokovaniach Svetovej obchodnej organizácie o poľnohospodárstve a implikácie potravinovej bezpečnosti – zahrnutie práce FAO“. Diskusie sa zúčastnilo 56 členských štátov FAO a 1 členská organizácia Európske spoločenstvo (Franz Fischler – člen Komisie Európskeho spoločenstva zodpovedný za poľnohospodárstvo, rozvoj vidieka a rybárstvo a jeho poradný tím – obsah vystúpenia a tézy na priamu reakciu boli predstavené na zasadnutí COORD FAO – 15 členských krajín EÚ a 9 pristupujúcich krajín). Zúčastnili sa zástupcovia z regiónu Afriky, Ázie, Latinskej Ameriky a Karibskej oblasti, Blízkeho východu a Severnej Ameriky (Spojené štáty americké a Kanada) a Európy. Európsky región zastupovali: Francúzska republika, Helénska republika, Írska republika, Talianska republika, Švédske kráľovstvo, Gruzínsko, Rumunsko a Poľská republika. 
Slovenská republika – zástupcovia delegácie SR dostali príležitosť (vzhľadom na zaradenie na III. okrúhly stôl) v pozícii pozorovateľa sledovať priebeh uvedenej diskusie na vážnu a celosvetovo citlivú tému prostredníctvom televízneho okruhu v Rakúskej kinosále. 
III. okrúhly stôl sa uskutočnil 3. decembra 2003 (vo večerných hodinách) na tému „Dimenzie bezpečnosti potravín v potravinovej bezpečnosti“. Zúčastnili sa zástupcovia z 25 členských krajín FAO, Ázie, Severnej a strednej Ameriky, Afriky a Európy. Európsky región zastupovali: Česká republika, Ukrajina, Arménsko, Slovinsko, Macedónsko a Slovenská republika. Z hlavného diskusného príspevku SR sa odporučilo analyzovať Sekretariátu FAO do návrhov na rozpracovanie programu oblastí spôsob podpory Codexu Alimentarius, otázky definície a významu rizika v bezpečnosti potravín, situačné názory k potravinovej bezpečnosti zo subregionálneho pohľadu. 
	Výsledky z diskusie troch okrúhlych stolov boli prezentované v záverečnej časti plenárneho zasadnutia s úlohou pre ich hlbšiu analýzu, hodnotenie a tvorbu novej stratégie, cieľov a orientácie Programu FAO v prospech služieb členským krajinám. 
	Súbežne so zabezpečovaním práce plenárneho zasadnutia, I. a II. Komisie sa hlavne v druhej polovici konferencie zintenzívnila práca Návrhového výboru (príprava a diskusia o záverečnej správe konferencie) a Rezolučného výboru (zúčastňoval sa posudzovania pripravovaných rezolúcií). 
Počas konferencie vzhľadom na problematické získanie konsenzu k záverom a rezolúciám 32. Konferencie FAO medzi regiónmi a členskými štátmi FAO a členskou organizáciou FAO sa vytvorili na doriešenie problému ad-hoc pomocné orgány: 
-	Pracovná skupina o geografickej distribúcii (Európu zastupovali Nórsko, Maďarská republika, Helenská republika)
-	Pracovná skupina pre možnosť zhodnotenia a používania EUR – tzv. Split assessment (Európu zastupovala Talianska republika)
-	Skupina priateľov predsedu (zastupovaná predsedajúcimi krajinami regiónov (za Európu v II. polroku 2003 bolo Slovinsko, túto úlohu plnila Slovenská republika v I. polroku 2003) pre problematiku Programu práce a rozpočtu na roky 2004-2005

Dôležité v programe plenárneho zasadnutia bolo opätovné zvolenie pána Aziza Mekoura za nezávislého predsedu Rady FAO (vo voľbách kandidoval jeden kandidát z Marockého kráľovstva). Jeho mandát je na obdobie rokov 2004-2005. 
	Uskutočnili sa aj voľby na doplnenie nových členov Rady na obdobie a) december 2003 – december 2006, b) január 2005 – november 2007:
za Afriku: a) Angola, Konžská republika, Uganda, b) Alžírsko, Cape Verde, Eritrea, Mali
za Áziu: a) Bangladéš, Čínska ľudová republika, Japonsko, Kórejská republika, Filipíny a Thajské ráľovstvo. 
za Európu: a) Arménsko, Spolková republika Nemecko, Rumunsko, b) Malta, Holandské kráľovstvo, Slovinsko
za Latinskú Ameriku: a) Bolívia,  Brazílska republika, Kubánska republika, Spojené štáty mexické, Trinidad a Tobago
za Blízky východ: a) Irán, b) Omán, Sudán a Spojené arabské emiráty
za Severnú Ameriku: Kanada a Spojené štáty americké

	Bola prijatá prvá správa o implementácii FAO v oblasti pohlaví (rodov) a rozvojový plán aktivít na roky 2002-2007, do ktorého sa predpokladá priame zapojenie SR prostredníctvom regionálnej komisie pre Európu ženy a vidiecka rodina (plánovaná v roku 2004). Prijatie správy sa považuje za ďalší krok v plnení záväzkov Svetového potravinového summitu a Svetovej konferencie o ženách (Platformy pre činnosť z Pekingu, 1995).
	Takisto bola vyjadrená trvalá podpora činnosti Spoločného programu OSN/FAO – Svetový potravinový program (WFP) v rámci prezentovanej výročnej správy. 
	Ďalším strategickým dokumentom pre účasť členských štátov FAO na spolupráci v Programe FAO je schválenie programových zámerov. Posilnenie koherencie iniciatív FAO v boji proti hladu ako pokračovanie Svetových potravinových summitov. 
	Zasadnutie 32. Konferencie FAO schválilo ďalšie závažné zmeny v dvojročnom a strednodobom programe Organizácie, ktoré majú charakter ústavno-legislatívny posilňujúci rovnoprávnosť a demokratický princíp ako aj medzinárodné partnerstvá a organizačno-technické, rozpočtové oblasti: 
-	Počet a dĺžka obdobia úradovania generálneho riaditeľa (zmena Ústavy FAO článok VII.1 – návrh rezolúcie)
SR sa podieľala v skupine priateľov nezávislého predsedu na priamych diskusiách k príprave (z pozície regionálneho predsedníctva pre Európu v I. polroku 2003)
-	Dohoda s Medzinárodným úradom pre nákazy zvierat (sídlo Paríž, Francúzska republika – SR má štatút člena v OIE)
-	Dohoda o spolupráci s Organizáciou pre rozvoj rybárstva vo východnej a strednej Európe – EUROFISH (sídlo Kodaň, Dánske kráľovstvo, SR má štatút pozorovateľa v EUROFISHe)
-	Audit účtu FAO za roky 2000-2001 (rezolúcia)
-	Stupnica príspevkov na roky 2004-2005 (rezolúcia)
-	Doplnok regulácie VI – Finančných pravidiel – Fondy pre partnerstvo v rozvojových projektoch
-	Doplnok – Kapitálové rozpočtovanie
-	Platba Európskeho spoločenstva pokrývajúca administratívne a ďalšie iné náklady vyplývajúce z členstva v organizácii - FAO
-	Implementácia odporúčaní z regionálnych konferencií
-	Metodológia (nová) na geografickú distribúciu voľných miest

Doplňujúcim programom práce plenárneho zasadnutia a hlavných komisií I. a II. boli sprievodné udalosti – technické semináre, konzultácie a výstavy prezentované Sekretariátom FAO a v sponzorskej a odbornej spolupráci s niektorými členskými krajinami FAO. 
Zástupcovia delegácie SR sa zúčastnili na týchto aktivitách, ktoré bezprostredne súvisia s pripravovaným návrhom Rámcového programu spolupráce SR s FAO na rok 2004:
-	Technický program spolupráce (TCP) – Stratégia a operačné zázemie  - prezentované ústredím FAO – aktívny diskusný príspevok SR
-	Medzinárodná zmluva o rastlinných genetických zdrojoch pre výživu a poľnohospodárstvo – prezentované ústredím FAO za podpory Európskeho spoločenstva - SR pracuje na prístupovom procese
-	Potravinová bezpečnosť a vybrané medzinárodné otázky a obchod – prezentované ústredím FAO a Kanadou
-	Rozvoj, rehabilitácia, otázky sociálne, zdravotné – redukcia hladu prezentované ústredím FAO, Spolkovou republikou Nemecko, Indiou
-	Svetový deň AIDS/HIV
-	Výstavka k problémom ryže vo výžive – základ potravinovej bezpečnosti u 50% populácie, výskumu, pestovania
-	Výstavka WAICENTu – Svetového informačného centra pre poľnohospodárstvo
-	Medzinárodný deň podhorských oblastí – výstavka 

Okrem uvedených podujatí sa uskutočnili aj ďalšie odborné satelitné semináre a technické konzultácie na témy: Rozvoj agroekológie vo verejných spoločnostiach, Využívanie vedy a technológií na posilnenie vodného hospodárstva Afriky, Rozvoj malých ostrovných štátov, Geosieť FAO – informačné prístupy a analýzy, Ciele a možnosti južno-južnej spolupráce, Rozvoj spoločenstiev v boji proti hladu, ktoré boli prezentované ústredím FAO, Spojenými štátmi americkými, Spojenými štátmi mexickými a Medzinárodným plánovacím výborom mimovládnych organizácií. 

Za významnú udalosť 32. zasadnutia Konferencie FAO možno považovať uskutočnenie audiencie delegátov u Jeho svätosti pápeža Jána Pavla II. v prijímacích sálach vo Vatikáne 5. decembra 2003 o 11 hod., na ktorej sa zúčastnili dvaja zástupcovia delegácie SR. Pri tejto príležitosti J.S. pápež Ján Pavol II. predniesol prejav a poďakoval sa delegátom a všetkým, ktorí venujú svoje úsilie zásadám medzinárodnej solidarity, základným právam na potraviny potrebných na koexistenciu medzi ľuďmi a národmi. Vyjadril výzvu, že je potrebné pokračovať v boji s hladom a podvýživou. Vystúpenie pápeža na základe odporúčania plenárneho zasadnutia konferencie bude zahrnuté do oficiálnych dokumentov z konferencie. 
Na základe pozvania generálneho riaditeľa FAO sa zástupcovia delegácie SR zúčastnili recepcie podávanej Jacquesom Dioufom vo FAO na počesť delegácií členských štátov, ktorá sa uskutočnila 3. decembra 2003 o 20.30 hod. (po skončení diskusie III. okrúhleho stola).

Počas 32. zasadnutia Konferencie FAO sa uskutočnili prijatia, rokovania a konzultácie pána Zsolta Simona, ministra pôdohospodárstva SR, s:
-	Jacquesom Dioufom, generálnym riaditeľom FAO v ústredí FAO v Ríme dňa 
1. decembra 2003 na tému analýza spolupráce SR s FAO, perspektívy a vzájomne prospešné aktivity pre Program FAO a výmena názorov na potreby SR a subregiónu a postoje k naplneniu mandátu FAO v boji proti hladu a podvýžive vo svete
-	Jamesom T. Morrisom, výkonným riaditeľom Svetového potravinového programu WFP, dňa 2. decembra 2003 na tému smerovanie a iniciovanie vzájomne prospešných oblastí spolupráce na základe ponúk zo slovenskej strany
Pri tejto príležitosti bolo vyjadrené poďakovanie Slovenskej republike (vláde SR) za poskytnutie potravinovej pomoci pre Irackú republiku v roku 2003 a spoluprácu s WFP v rámci Memoranda – poďakovanie a výsledky analýzy z ponúk WFP boli dodatočne potvrdené aj listom výkonného riaditeľa WFP zo dňa 3. decembra 2003 adresovaného ministrovi pôdohospodárstva SR.

Ďalšie bilaterálne rokovania, konzultácie a rozhovory pána Zsolta Simona, ministra pôdohospodárstva SR, počas pobytu na 32. Konferencii FAO (1. – 2. decembra 2003):
-	s vedúcim delegácie Chorvátskej republiky Miroslavom Božičom, zástupcom ministra, námestníkom ministra poľnohospodárstva a lesníctva, s cieľom definitívneho návrhu okruhov budúcej bilaterálnej rezortnej spolupráce
-	s vedúcim delegácie Slovinska Franzom Butom, ministrom poľnohospodárstva, lesníctva a výživy Slovinska, hlavné zámery spolupráce, výmena skúseností v príprave na vstup do EÚ a ďalšie
-	s vedúcim delegácie Maďarskej republiky Imrom Némethom, ministrom poľnohospodárstva a rozvoja vidieka – výmena názorov na dvojstrannú rezortnú spoluprácu v oblasti pôdohospodárstva a rozvoja vidieka

Pripravené a prijaté rokovanie s vedúcim delegácie Čínskej ľudovej republiky Zhang Baowen, námestníkom ministra poľnohospodárstva Číny, sa neuskutočnilo z časových dôvodov pre oneskorený príchod čínskeho partnera do Ríma. Požiadavka vedúceho delegácie Ukrajiny Sergeja Ryzhuka, ministra poľnohospodárskej politiky Ukrajiny na 3. 12. 2003 nemohla byť akceptovaná pre neprítomnosť vedúceho delegácie SR v Ríme. 
V ústredí FAO a na Regionálnom úrade FAO pre Európu sa uskutočnili rokovania a konzultácie: 
-	príprava Memoranda vlády SR a ďalších dokumentov pre realizáciu Koordinačnej komisie Codex Alimentarius pre Európu (september 2004 v Bratislave) – záväzok SR z pozície európskej koordinácie a jej sprievodných podujatí pripravovaných v spolupráci s Holandským kráľovstvom a Európskou komisou
-	realizácia spolupráce pri príprave 12. zasadnutia Pracovnej skupiny pre ženy a rodinu vo vidieckom rozvoji pre Európu na Slovensku
-	odovzdanie a rozpracovanie ďalších technických vládnych projektov v Programe FAO v oblasti výživy, CA, lesníctva a pôdoznalectva
-	o prístupových procesoch SR k medzinárodným zmluvám a získaní dokumetnov, kde generálny riaditeľ FAO je depozitárom alebo FAO spolupracuje na výkone zmluvného dokumentu 
-	na základe pozvania zástupkyne GR p. A. Garnierovej, hlavnej tajomníčky konferencie sa uskutočnilo stretnie a konzultácia k činnosti Výboru SR pre spoluprácu s FAO. Pri tejto príležitosti bolo tlmočené poďakovanie za aktívnu 10-ročnú činnosť slovenského výboru. 
-	o programe využívania a ďalšieho dobudovania Slovenského strediska v ústredí FAO 

Dosiahnuté závery a výsledky – súhrnné hodnotenie 

Delegácia Slovenskej republiky na 32. zasadnutí Konferencie FAO, na jej sprievodných podujatiach, ďalších rokovaniach a konzultáciách vystupovala v zmysle uznesenia vlády SR č. 1101 z 19. novembra 2003 a schválenej Smernice o postupe delegácie SR na 32. zasadnutí Konferencie FAO, ktorou vláda SR vyjadrila súhlas v bode A.2. spomínaného uznesenia. 
Vedúci delegácie SR pán Zsolt Simon, minister pôdohospodárstva SR, vo svojom vystúpení na plenárnom zasadnutí 1. decembra 2003 vyjadril stanovisko a postoje Slovenskej republiky k realizácii programu a mandátu FAO.
SR v rámci práce regionálnej skupiny a koordinačnej skupiny FAO pri Rade EÚ (dočasne počas konferencie pôsobiacej v Ríme) vypracovala pripomienky a vyjadrila názory, ktoré smerovali k účinnému zabezpečeniu programu FAO na roky 2004-2005 ako aj postoje k scenárom rozpočtu a podporila použitie EUR tzv. Split Assessment.
Za Slovenskú republiku bola zabezpečená aktívna účasť v diskusii celosvetovo a regionálne orientovaných okrúhlych stolov v III. diskusnej téme „Dimenzia bezpečnosti potravín pre potravinovú bezpečnosť“ – prijatím odborných odporúčaní a názorov SR do ďalšej analýzy a postupu názorov v Programe FAO. 
V rámci práce v komisiách a na sprievodných podujatiach sme sa zúčastnili prípravy odprúčaní a návrhov pre Program FAO na podporu efektívnej implementácie záväzkov zo Svetových summitov, správ v problematike vidieckych žien, vyjadrili sme svoj postoj k potrebe pokračovania Programu technickej spolupráce. 
Bolo deklarované a notifikované členstvo Slovenskej republiky pre členov FAO v otvorených Výboroch Rady FAO dňa 3. decembra 2003 v týchto výboroch na roky 2004-2005:
-	Výbor pre svetovú potravinovú bezpečnosť
-	Výbor pre koordinačné úlohy poľnohospodárstva v Programe FAO
-	Výbor pre lesníctvo
-	Výbor pre rybárstvo
-	Výbor pre komoditné problémy (originál uložený u generálneho tajomníka Konferencie a Rady vo FAO v Ríme, kópia na MP SR-OZV a ZÚ SR v Ríme)

Bolo potvrdené ďalšie pôsobenie SR v Spoločných programoch FAO s WHO, ILO, ECE, UNEP v oblasti programu Komisie Codex Alimentarius, lesníctvo, poľnohospodárstvo – fytosanitárne problémy. Slovenská republika bola potvrdená na pokračovanie pôsobenia v Rade Spoločného programu OSN/FAO – Svetový potravinový program na roky 2003-2004, v Dôchodkovom výbore (uzavretom) za alternáta Spojených štátov amerických na obdobie 
1. január 2002 – 31. december 2004. 

V zmysle záverov 125. a 126. Rady FAO za účasti zástupcov Slovenskej republiky boli odporúčané 32. Konferencii FAO a na rozpracovanie Sekretariátu FAO:
-	nová forma podávania správ o národných akčných plánoch, dosiahnutom pokroku výsledkov Svetových potravinových summitov
-	kalendár vládnych a hlavných aktivít FAO na rok 2004 a vládnych aktivít WFP – Svetového potravinového programu / IFAD – Medzinárodného fondu pre rozvoj poľnohospodárstva / FAO na rok 2004 
SR je členskou krajinou WFP a v IFADe má štatút pozorovateľa. 

Z prijatých záverov zo Správy z 32. zasadnutia Konferencie FAO (11 častí a doplnky a správa Všeobecného výboru, Návrhového výboru a Akreditačného výboru) a sprievodných podujatí, rokovaní vyplývajú pre Slovenskú republiku hlavne tieto záväzky a účasť na rozpracovaní odporúčaní rezolúcií: 
-	zabezpečiť aktívnu spoluprácu pri realizácii Programu práce a rozpočtu FAO v rokoch 2004-2005 vrátane implementácie prijatých rezolúcií z 32. Konferencie FAO 
-	plniť úlohy a záväzky, ktoré vyžaduje pôsobenie Slovenskej republiky v rokoch 2004-2005 v pozícii člena v otvorených výboroch Rady FAO v zmysle notifikácie členstva SR z 32. Konferencie a to vo Výbore pre svetovú potravinovú bezpečnosť, koordinácie programu FAO v poľnohospodárstve, lesníctvo, rybárstvo a komoditné problémy
-	rozvíjať činnosť v medzinárodných mnohostranných kontaktoch v rámci činnosti Výboru pre spoluprácu SR s FAO ako aj ďalej upevňovať kontakty s ústredím FAO v tejto koordinačnej činnosti SR v spolupráci s FAO 
-	zúčastňovať sa práce a pripravovať odporúčania a pripomienky k dokumentom FAO, u ktorých prebieha mnohostranný negociačný proces v rámci koordinančnej pracovnej skupiny FAO Rady Európskej únie na dosiahnutie zhody v pozičných stanoviskách EU 15 + pristupujúcich krajín 10 (od 1. mája 2004 EU 25) a Európskeho spoločenstva, ktorých záverečná podoba sa dosiahne v rámci negociácií až na pôde rokovaní v ústredí FAO
-	vytvárať priestor a podporovať aktivity pre pôsobenie SR v pozícii Európskeho koordinátora Spoločného programu FAO/WHO – Codex Alimentarius – potravinové normy a predpisy a v tejto pozícii pripraviť zastupovanie SR ako člena Výkonného výboru Komisie Codex Alimentarius (od r. 2004 je SR riadny člen) a na negociáciách v rámci zasadnutí Pracovnej skupiny Rady EÚ pre Codex Alimentarius
-	pokračovať v aktívnom pôsobení SR v pozícii predsedníctva Európskej komise FAO pre koordináciu programu FAO v poľnohospodárstvo (do marca 2004)
-	v pozícii člena Rady Spoločného programu OSN/FAO – Svetový potravinový program
V tejto súvislosti vytvárať priestor na účasť SR v práci Pracovnej skupiny pri Rade EÚ pre potravinovú pomoc a následne v negociáciách o revízii súvisiacich svetových dohovorov OSN a nadväznosti v práci OECD
-	realizovať úlohy vyplývajúce pre SR z pozície alternáta Spojených štátov amerických v uzavretom Dôchodkovom výbore
-	implementovať závery z Rád FAO a 32. Konferencie v podobe prípravy Národnej hodnotiacej správy zo Svetových potravinových summitov podľa nových pravidiel a naďalej rozvíjať aktivity prostredníctvom Národného sekretariátu pre SPS pri Výbore SR pre spoluprácu s FAO
-	v dvojročnom programe pripraviť aktívnu účasť SR na svetových, regionálnych konferenciách usporiadaných v rámci Programu FAO 
-	závery z prijatí a rokovaní pána Zsolta Simona, ministra pôdohospodárstva SR, vedúceho delegácie SR, ako aj z technických konzultácií v ústredí FAO rozpracovať do implementačnej fázy 
-	venovať naďalej zvýšenú pozornosť finančnej disciplíne SR v spolupráci s FAO (SR sa zaraďuje aj vo FAO pri plnení svojich záväzkov – platení členských  poplatkov medzi krajiny, ktoré v stanovenom termíne a rozsahu realizovali platby do FAO (konštatované aj v rámci OSN)
-	súčasne posilňovať pozície v postupnom prechode na aktivty čiastočne sponzorskej krajiny nadväzujúc na doteraz zabezpečované úlohy SR v Programe FAO vrátane technickej pomoci projektov, aktivít v SR a zabezpečení činnosti sponzorstva SR oficiálneho pracoviska FAO v Stredisku o zložení potravín pre krajiny strednej a východnej Európy – na Výskumnom ústave potravinárskom v Bratislave (od r. 1998)
-	sledovať tiež vývoj v príspevku Európskeho spoločenstva – členskej organizácie FAO – 32. Konferencia FAO stanovila príspevok ES vo výške 577 835 EURO na roky 2004-2005 na pokrytie administratívnych a iných nákladov Európskeho spoločenstva vyplývajúceho z členstva v Organizácii FAO – C2003/LIM/26, 3. správa zo Všeobecného výboru – prezentovaná na plenárnom zasadnutí 

32. zasadnutie Konferencie FAO rozhodlo, že 33. zasadnutie Konferencie FAO sa uskutoční v Ríme, Talianskej republike 18. – 29. novembra 2005.

Ministerstvo pôdohospodárstva SR zabezpečí realizáciu záväzkov, úloh a odporúčaní z 32. zasadnutia Konferencie FAO a bude pritom úzko spolupracovať s Ministerstvom zahraničných vecí SR. Vo vybraných odborných problémových okruhoch sa predpokladá spolupráca s Ministerstvom práce, sociálnych vecí a rodiny SR, Ministerstvom zdravotníctva SR, Ministerstvom životného prostredia SR, Ministerstvom hospodárstva SR, Ministerstvom školstva SR, Ministerstvom vnútra SR, Ministerstvom spravodlivosti SR, Štatistickým úradom SR ako aj s mimovládnymi organizáciami a ďalšími inštitúciami.